[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.4.2007

COM(2007) 224 végleges

Javaslat

A TANÁCS HATÁROZATA

az afrikai békeprogram célkitűzéseire nyújtandó, a Bizottság által kezelendő kétoldalú kiegészítő hozzájárulások engedélyezésére vonatkozó, a Közösség által az AKCS-EK Miniszterek Tanácsában elfogadandó álláspontról

(előterjesztő: a Bizottság)

INDOKOLÁS

Az Általános Ügyek és Külkapcsolatok Tanácsa 2007. március 5-i ülésén megerősítette, hogy sürgős intézkedésre van szükség az Afrikai Unió dárfúri (Szudán) békefenntartó missziójának (AMIS) finanszírozására. Az afrikai békeprogram (APF) keretében az EU mintegy 400 millió EUR-t kötött le az AMIS céljaira, amelynek finanszírozása a 9. Európai Fejlesztési Alapból (a továbbiakban: EFA) és a tagállamok kétoldalú hozzájárulásaiból történik. A Tanács az Afrikai Unió bizottságának kérésére kijelentette, hogy – az AKCS-államok csoportjának döntésétől függően – kész lehetővé tenni az AMIS pénzügyi támogatásának kiegészítését, és a 9. EFÁ-ból feltölteni az APF-et.

Mivel az EU tagállamai kiegészítő kétoldalú hozzájárulásokra is késznek mutatkoztak az EU és tagállamainak közös erőfeszítése keretében, az ülésen az is felmerült, hogy a kiegészítő hozzájárulásokat fogják össze egyetlen, a Bizottság által irányítandó közös projekt keretében, hiszen ezáltal csökkennének az afrikai partnerekre háruló tranzakciós költségek, és összehangoltabbá és ellenőrzöttebbé válna a pénzeszközök felhasználása. A 9. EFA tekintetében a hozzájárulás a Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt és Luxemburgban 2005. június 25-én felülvizsgált partnerségi megállapodás (a továbbiakban: AKCS-EK partnerségi megállapodás) I. mellékletének 8. bekezdése alapján történik, amely kimondja: „Amennyiben a megállapodás bármely instrumentuma által biztosított pénzeszközök e pénzügyi jegyzőkönyv lejárta előtt kimerülnek, a közös AKCS-EK Miniszterek Tanácsa megteszi a megfelelő intézkedéseket." A 8. bekezdés feltételei teljesülnek: egyrészt a 9. EFA pénzügyi jegyzőkönyve szerinti pénzeszközök csak 2007. december 31-ig köthetők le, másrészt a becslések szerint a 10. EFA hatálybalépéséig az AKCS-n belüli keretben az afrikai békeprogram feltöltésére meghatározott források összege 100 millió EUR lesz, ami nem elegendő ahhoz, hogy az AMIS addig az időpontig működhessen.

Ez a közös tanácsi határozatra irányuló javaslat, amely az AKCS-EK partnerségi megállapodás I. mellékletének 8. bekezdésén alapul, megteremti annak lehetőségét, hogy a tagállamok a 10. EFA hatálybalépéséig átmeneti kétoldalú kiegészítő hozzájárulásokat tegyenek a Bizottság által irányítandó külön művelet keretében.

A Bizottság tehát javasolja, hogy a Tanács fogadja el a mellékelt határozatot.

Javaslat

A TANÁCS HATÁROZATA

az afrikai békeprogram célkitűzéseire nyújtandó, a Bizottság által kezelendő kétoldalú kiegészítő hozzájárulások engedélyezésére vonatkozó, a Közösség által az AKCS-EK Miniszterek Tanácsában elfogadandó álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 300. cikke (2) bekezdésének második albekezdésére,

tekintettel a Cotonouban (Benin) 2000. június 23-án, egyrészről az Afrikai, Karibi és Csendes-óceáni Államok Csoportjának tagjai (a továbbiakban: AKCS), másrészről az Európai Közösség és tagállamai között aláírt és Luxemburgban 2005. június 25-én felülvizsgált partnerségi megállapodásra (a továbbiakban: AKCS-EK partnerségi megállapodás)[1],

mivel:

(1) Az AKCS-EK Miniszterek Tanácsának 2003. december 11-i 3/2003 határozata[2] rendelkezik az afrikai békeprogram létrehozásához szükséges pénzügyi támogatásról.

(2) A 2007. március 5-én ülésező Általános Ügyek és Külkapcsolatok Tanácsa elismerte, hogy sürgősen intézkedni kell az Afrikai Unió dárfúri (Szudán) békefenntartó missziójának (AMIS) finanszírozása érdekében.

(3) A becslések szerint a 10. Európai Fejlesztési Alap (a továbbiakban: EFA) hatálybalépéséig az AKCS-n belüli keretben meghatározott, az afrikai békeprogram feltöltésére szolgáló források nem lesznek elegendőek arra, hogy az AMIS a hatálybalépés időpontjáig működhessen. A tagállamok ezért kijelentették, hogy készek kétoldalú alapon kiegészítő hozzájárulásokat tenni. Ezeket a kiegészítő hozzájárulásokat össze kell gyűjteni az afrikai békeprogram keretében, és a Bizottság kezelésébe kell helyezni annak érdekében, hogy a 10. EFA hatálybalépéséig összehangoltabban és ellenőrzöttebben történjen a pénzeszközök felhasználása.

(4) A 2005. május 30-i 2005/446/EK tanácsi határozat szerint a 9. EFA pénzeszközei 2007. december 31. után már nem köthetők le[3],

A KÖVETKEZŐKÉPPEN HATÁROZOTT:

Egyetlen cikk

A Közösség javasolja, hogy az AKCS-EK Miniszterek Tanácsa – az AKCS-EK Miniszterek Tanácsának határozatára vonatkozó, a mellékletben található tervezet alapján – fogadja el a Bizottság által kezelendő kétoldalú kiegészítő tagállami finanszírozásra vonatkozó következő álláspontot.

A határozattervezet kisebb módosításai tekintetében nem szükséges a Tanácsnak kiegészítő határozatot hoznia.

Kelt Brüsszelben, […]-án/-én.

a Tanács részéről

az elnök

MELLÉKLET

Tervezet:

Az AKCS-EK Miniszterek Tanácsának határozata

az afrikai békeprogram célkitűzéseire nyújtandó, a Bizottság által kezelendő kétoldalú kiegészítő hozzájárulások engedélyezéséről

AZ AKCS-EK MINISZTEREK TANÁCSA,

tekintettel a Cotonouban (Benin) 2000. június 23-án, egyrészről az Afrikai, Karibi és Csendes-óceáni Államok Csoportjának tagjai (a továbbiakban: AKCS), másrészről az Európai Közösség és tagállamai között aláírt és Luxemburgban 2005. június 25-én felülvizsgált partnerségi megállapodásra (a továbbiakban: AKCS-EK megállapodás)[4] és különösen annak I. mellékletének 8. bekezdésére,

mivel:

(1) Az AKCS-EK Miniszterek Tanácsának 2003. december 11-i 3/2003 határozata[5] rendelkezik az afrikai békeprogram létrehozásához szükséges pénzügyi támogatásról.

(2) Az Általános Ügyek és Külkapcsolatok Tanácsa 2007. március 5-i ülésén elismerte, hogy sürgős intézkedésre van szükség az Afrikai Unió dárfúri (Szudán) békefenntartó missziójának (AMIS) finanszírozása érdekében.

(3) A becslések szerint a 10. Európai Fejlesztési Alap (a továbbiakban: EFA) hatálybalépéséig az AKCS-n belüli keretben meghatározott, az afrikai békeprogram feltöltésére szolgáló források nem lesznek elegendőek ahhoz, hogy az AMIS addig az időpontig működhessen. Az EU tagállamai ezért kijelentették, hogy készek kétoldalú alapon kiegészítő hozzájárulást nyújtani. Ezeket a kiegészítő hozzájárulásokat az afrikai békeprogram keretében össze kell gyűjteni, és a Bizottság kezelésébe kell helyezni annak érdekében, hogy a 10. EFA hatálybalépéséig a pénzeszközök felhasználása összehangoltabb és ellenőrzöttebb módon történjen.

(4) A 2005. május 30-i 2005/446/EK tanácsi határozat értelmében a 9. EFA pénzeszközei 2007. december 31. után már nem köthetők le[6].

(5) Ezért rendelkezni kell arról, hogy az EU tagállamai a Bizottság irányításával kiegészítő hozzájárulásokat tehessenek az afrikai békeprogram célkitűzéseinek támogatására,

A KÖVETKEZŐKÉPPEN HATÁROZOTT:

1. cikk Önkéntes hozzájárulások

2007. szeptember 30-ig a pénzügyi jegyzőkönyv alapján bármely uniós tagállam kiegészítő önkéntes hozzájárulást bocsáthat a Bizottság rendelkezésére az afrikai békeprogram célkitűzéseinek támogatására.

A hozzájárulásokat a Bizottság kezeli az afrikai békeprogram keretében, a 9. Európai Fejlesztési Alap eljárásaival összhangban, a visszavont kötelezettségvállalások kivételével, amelyeket a tagállamoknak önkéntes kiegészítő hozzájárulásaik arányában térítenek vissza.

2. cikk Hatálybalépés

Ez a határozat elfogadásának napján lép hatályba.

Kelt Brüsszelben, 2007. május 25-én.

az AKCS-EK Miniszterek Tanácsa részéről

az elnök

[1] HL L 287., 2005.10.28.

[2] HL L 345., 2003.12.31., 108. o.

[3] HL L 156., 2005.6.18.

[4] HL L 209.,2005.8.11; HL L 287, 2005.10.28.

[5] HL L 345., 2003.12.31., 108. o.

[6] HL L 156., 2005.6.18.